钦定古今图书集成/历象汇编/乾象典/第037卷 > 《罗雅谷月离历指》 > 《月离各种行度》
## 钦定古今图书集成/历象汇编/乾象典/第037卷 > 《罗雅谷月离历指》 > 《月离各种行度》

月离行度与日躔异，日躔恒依黄道，其行度三而已。
随宗动天西行，一也；“自行”，二也；最高行，三也。若月离
则有七种行度。如左：

一曰“随行”，随行者自东而西，依宗动天，一日一周，七
政恒星共繇之。其起算之界，为子正初点或午正初
点，与太阳同。

二曰“平行。”〈一名本行〉平行者，月之本天自西而东，日平行
一十三度有奇，二十七日有奇，而行天一周。其界有
二：一以太阳为界，从合朔起算，每日去离太阳若干
度分，以命太阴之本行度分。累积之，一以宫次节气
为界。

宫次如降娄、《大梁》等，节气如春分、秋分等。

从各初点起算，每日去离若干，以命太阴之本行度
分累积之，此行谓之“交周”，满一周为交终。其初交曰
“正交”，其次交曰“中交。”其行各及半，曰正半交，曰中半
交○。其两界命两种行度分异名同理。

三曰“自行。”

一名“本轮” ，旧名“小轮” 也，因小轮非一，故改命之。

“自行”者，太阴之行，不平不顺，有时疾，有时迟，既而纷
纭，无凭布度《古历》因想近月四周有一本轮太阴，既
随本天循交道。〈即白道〉东行。〈右旋〉又“依此轮自东而西。”〈左旋〉
一日行十三度有奇，二十七日有奇，而行轮一周，此
亦平行也。而与交道平行参错不一，所以下土视之，
时疾时迟矣。因其疾迟以别于交道之行，故彼名平
行，此名自行也。既曰自行本轮，则疾时与交行相合，
迟时与次行相背，亦宜如五纬之法，有逆行度分。此
独言迟不言逆者，月行甚疾，但见其迟，不见其逆也。
此周谓之转周，满一周为转终。分四象限：首限曰正
转，二限曰正半转，亦曰本轮之最高。三限曰中转，四
限曰中半转，亦曰本轮之最庳、曰最高冲。〈或省曰高冲〉行
最高极迟，行最庳极疾也。

最高最庳之一周，又名“不同心圈” ，其与本轮异名同理。

四曰次轮。次轮者，太阴之最高，既依白道行，则月离
最高时，其距地心之远近宜等。迨测之，则时时不等。
古历又想本轮之周，复有一次轮，循本轮左旋，月在
次轮之上，循周右旋也。此法古历所未有，以意命之。
其行次轮一周，名为次转终也。四分之，则为小四象：
第一名正初象，第二名正半象，第三名中初象，第四
名中《半象》也。

五曰“交行。”交行者，从测候见太阴行白道。

古法月有九行，殊谬。《元授时历》废不用，独言“白道交周” 是也，一名月道。

出入黄道约五度有奇，不行黄道中线。

何名黄道中线？七政恒星，皆循黄道行，而六曜皆有出入，如太白最远，出入约六度，故黄道左右广十二度，名为“黄道带” ，而太阳独行其最中，故名中线也。黄道一名躔道。

而两交于中线。两交之点，一名“正交”；〈亦曰罗㬋〉一名《中交》。
〈亦曰计都〉两交之行，自东而西，与他行异，亦名《罗计行度》
也。

六曰“又次轮”，古来无有也。万历间，《西史》第谷测候极
密，得太阴行两小轮。〈其一本轮其一次轮〉其各两半时。〈两小轮各有正
半中半〉之两均数，与实测之度分，往往未合，故知次轮
而外，当有又次一轮。此之为数，微眇难分，其于历法
未关损益，故无暇及也。

七曰“面轮。”面轮者，太阴既依本轮，又依次轮，各周行
即月，面宜恒向次轮心。下土所见，时时旋转，须当不
一，若之何终古恒如是，故当复有本行，使面恒下向也。此亦未关疏密，不复备著。